b"\n_START_ARTICLE_\nHumboldtpingvin\n_START_SECTION_\nUdseende\n_START_PARAGRAPH_\nHumboldtpingvinen vejer 4,2-5,0 kg og er cirka 67-72 cm i h\xc3\xb8jden. K\xc3\xb8nnene ligner hinanden, men hanner er ofte st\xc3\xb8rre end hunnerne. Hver humboldtpingin har et individuelt m\xc3\xb8nster af prikker p\xc3\xa5 brystet, hvilket kun ses ved tropiske pingvinger. Den er ogs\xc3\xa5 den eneste af pingvinerne, som har et omr\xc3\xa5de med k\xc3\xb8d ved n\xc3\xa6bets start.\n_START_SECTION_\nF\xc3\xb8de\n_START_PARAGRAPH_\nHumboldtpingvinen jager i havet og man mener, at den bruger lugtesansen til at spore sig ind p\xc3\xa5 byttet. Pingvinen lever af sm\xc3\xa5 fisk, bl\xc3\xa6ksprutter, krill, krebsdyr, ansjoser og makreller. Byttet kan have en l\xc3\xa6ngde p\xc3\xa5 36-270 mm. Den sluger altid fiskene med hovedet f\xc3\xb8rst, da byttets g\xc3\xa6lder og finner ellers kan s\xc3\xa6tte sig fast i spiser\xc3\xb8ret.\n_START_SECTION_\nReproduktion\n_START_PARAGRAPH_\nHumboldtpingvinen bygger rede p\xc3\xa5 \xc3\xb8er eller klippestykker p\xc3\xa5 fastlandet. Som redemateriale bruges sm\xc3\xa5 grene, sten og f\xc3\xa6ces. Hunnen l\xc3\xa6gger to \xc3\xa6g to gange om \xc3\xa5ret og udrugningen varer 42-45 dage. \xc3\x86ggene kl\xc3\xa6kker med 2-4 dages mellemrum, da de ogs\xc3\xa5 l\xc3\xa6gges med 2-4 dages mellemrum. Afkommet bliver fodret fra begge for\xc3\xa6ldres kro i 10-12 uger, hvorefter de udvikler en vandt\xc3\xa6t fjerdragt og selv kan jage i havet. Ungerne har gr\xc3\xa5 dunfjer fra kl\xc3\xa6kningen, og vil f\xc3\xb8rst begynde at ligne en voksen pingvin efter 12-14 m\xc3\xa5neder.\n_START_SECTION_\nF\xc3\xa6ldning\n_START_PARAGRAPH_\nPingviners fjerdragt beskytter dem mod vand og virker som isolator. N\xc3\xa5r pingvinen f\xc3\xa6lder (udskifter fjerdragten) er fjerene ikke l\xc3\xa6ngere beskyttende og den m\xc3\xa5 derfor holde sig p\xc3\xa5 land. Pingvinen kan ikke jage i tiden hvor f\xc3\xa6ldningen foreg\xc3\xa5r, men har forinden fedet sig op. Det tager omkring 21 dage, f\xc3\xb8r den nye fjerdragt er klar og pingvinen igen kan g\xc3\xa5 i vandet og jage. I det sydlige Peru f\xc3\xa6lder humboldtpingvinerne i januar-februar, hvor de i det nordlige og centrale af Chile g\xc3\xb8r det en m\xc3\xa5ned senere.\n_START_SECTION_\nHybrid-eksemplar\n_START_PARAGRAPH_\nK\xc3\xb8benhavn Zoo havde i slutningen af 1980'erne en enkelt springpingvinhun sammen med sine humboldtpingviner. Hunnen fik efter mange parringsfors\xc3\xb8g en unge, som viste sig at v\xc3\xa6re halvt af hver, alts\xc3\xa5 en hybrid. Den d\xc3\xb8de efter et \xc3\xa5rs tid af stofskifterelaterede problemer, formentlig netop for\xc3\xa5rsaget af hybridiseringen."